
讟拽住讟 讛讚祝



 讗讻诇 讗讘专 诪谉 讛讞讬 诪谉 讛讟专驻讛 专' 讬讜讞谞谉 讗诪专 讞讬讬讘 砖转讬诐 讜专' 砖诪注讜谉 讘谉 诇拽讬砖 讗诪专 讗讬谞讜 讞讬讬讘 讗诇讗 讗讞转 讘砖诇诪讗 诇专' 讬讜讞谞谉 谞讬讞讗 讗诇讗 诇专' 砖诪注讜谉 讘谉 诇拽讬砖 拽砖讬讗 讗诪专 专讘 讬讜住祝 诇讗 拽砖讬讗 讻讗谉 讘讘讛诪讛 讗讞转 讻讗谉 讘砖转讬 讘讛诪讜转 讘砖转讬 讘讛诪讜转 诪讬讞讬讬讘 砖转讬诐 讘讘讛诪讛 讗讞转 驻诇讬讙讬 讘讘讛诪讛 讗讞转 讘诪讗讬 驻诇讬讙讬 讗诪专 讗讘讬讬 讻讙讜谉 砖谞讟专驻讛 注诐 讬爪讬讗转 专讜讘讛 诪''住 讘讛诪讛 讘讞讬讬讛 诇讗讘专讬诐 注讜诪讚转 讜讗讬住讜专 讟专驻讛 讜讗讬住讜专 讗讘专 讘讛讚讬 讛讚讚讬 拽讗转讜 讜诪''住 讘讛诪讛 讘讞讬讬讛 诇讗讜 诇讗讘专讬诐 注讜诪讚转 讜诇讗 讗转讬 讗讬住讜专 讗讘专 讞讬讬诇 讗讗讬住讜专 讟专驻讛 讜讗讬讘注讬转 讗讬诪讗 讚讻''注 讘讛诪讛 讘讞讬讬讛 诇讗讜 诇讗讘专讬诐 注讜诪讚转 讜讘诪讬转讬 讗讬住讜专 讗讘专 诪讬讞诇 讗讗讬住讜专 讟专驻讛 拽讗 诪讬驻诇讙讬 诪专 住讘专 讗转讬 讗讬住讜专 讗讘专 讞讬讬诇 讗讗讬住讜专 讟专驻讛 讜诪专 住讘专 诇讗 讗转讬 讗讬住讜专 讗讘专 讞讬讬诇 讗讗讬住讜专 讟专驻讛 讗讬讘注讬转 讗讬诪讗 讚讻''注 讘讛诪讛 讘讞讬讬讛 诇讗讘专讬诐 注讜诪讚转 讜讻讙讜谉 砖谞讟专驻讛 诇讗讞专 诪讻讗谉 讜讘诪讬转讬 讗讬住讜专 讟专驻讛 讞讬讬诇 讗讗讬住讜专 讗讘专 拽讗 诪讬驻诇讙讬 诪专 住讘专 讗转讬 讜讞讬讬诇 讜诪专 住讘专 诇讗 讗转讬 讜讞讬讬诇 专讘讗 讗诪专 讻讙讜谉 砖转诇砖 诪诪谞讛 讗讘专 讜讟专驻讛 讘讜 诪专 住讘专 讘讛诪讛 讘讞讬讬讛 诇讗讘专讬诐 讗讬谞讛 注讜诪讚转 讗讬住讜专 讗讘专 讜讗讬住讜专 讟专驻讛 讘讛讚讬 讛讚讚讬 拽讗转讜 讜诪专 住讘专 讘讛诪讛 讘讞讬讬讛 诇讗讘专讬诐 注讜诪讚转 讜诇讗 讗转讬 讗讬住讜专 讟专驻讛 讞讬讬诇 讗讗讬住讜专 讗讘专 讗诪专 专' 讞讬讬讗 讘专 讗讘讗 讗诪专 专' 讬讜讞谞谉 讗讻诇 讞诇讘 诪谉 讛讞讬 诪谉 讛讟专驻讛 讞讬讬讘 砖转讬诐 讗诪专 诇讬讛 专' 讗诪讬 讜诇讬诪讗 诪专 砖诇砖 砖讗谞讬 讗讜诪专 砖诇砖 讗讬转诪专 谞诪讬 讗诪专 专' 讗讘讛讜 讗''专 讬讜讞谞谉 讗讻诇 讞诇讘 诪谉 讛讞讬 诪谉 讛讟专驻讛 讞讬讬讘 砖诇砖 讘诪讗讬 拽诪讬驻诇讙讬 讻讙讜谉 砖谞讟专驻讛 注诐 讬爪讬讗转 专讜讘讛 诪''讚 砖诇砖 拽住讘专 讘讛诪讛 讘讞讬讬讛 诇讗讘专讬诐 注讜诪讚转 讚讗讬住讜专 讞诇讘 讜讗讬住讜专 讗讘专 讜讗讬住讜专 讟专驻讛 讘讛讚讬 讛讚讚讬 拽讗转讜 讜诪''讚 砖转讬诐 拽住讘专 讘讛诪讛 讘讞讬讬讛 诇讗讜 诇讗讘专讬诐 注讜诪讚转 讜讗讬住讜专 讞诇讘 讜讗讬住讜专 讟专驻讛 讗讬讻讗 讗讬住讜专 讗讘专 诇讗 讗转讬 讞讬讬诇 讜讗讬 讘注讬转 讗讬诪讗 讚讻''注 讘讛诪讛 讘讞讬讬讛 诇讗讜 诇讗讘专讬诐 注讜诪讚转 讜讘诪讬转讬 讗讬住讜专 讗讘专 讜讞讬讬诇 讗讗讬住讜专 讞诇讘 讜讗讗讬住讜专 讟专驻讛 拽讗 诪讬驻诇讙讬 诪专 住讘专 讗转讬 讞讬讬诇 讜诪专 住讘专 诇讗 讗转讬 讞讬讬诇 讜讗讬 讘注讬转 讗讬诪讗 讚讻讜诇讬 注诇诪讗 讘讛诪讛 讘讞讬讬讛 诇讗讘专讬诐 注讜诪讚转 讜讻讙讜谉 砖谞讟专驻讛 诇讗讞专 诪讻讗谉 讜讘诪讬转讬 讗讬住讜专 讟专驻讛 诪讬讞诇 讗讗讬住讜专 讗讘专 拽讗 诪讬驻诇讙讬 诪专 住讘专 讗转讬 讞讬讬诇 诪讬讚讬 讚讛讜讛 讗讞诇讘 讚讗诪专 诪专 讛转讜专讛 讗诪专讛 讬讘讗 讗讬住讜专 谞讘诇讛 讬讞讜诇 注诇 讗讬住讜专 讞诇讘 讜讬讘讗 讗讬住讜专 讟专驻讛 讬讞讜诇 注诇 讗讬住讜专 讞诇讘 讜讗讬讚讱 讗讞诇讘 讛讜讗 讚讞讬讬讘 讚讛讜转专 

专砖"讬



 讛''讙 讗讻诇 讗讘专 诪谉 讛讞讬 诪谉 讛讟专驻讛 专' 讬讜讞谞谉 讗诪专 讞讬讬讘 砖转讬诐 讻讜'. 讘讛诪讛 讟专驻讛 诪讞讬讬诐 讜讗讻诇 诪诪谞讛 讗讘专 讘讞讬讬讛: 诇专讬砖 诇拽讬砖 拽砖讬讗. 讚讛讗 讗驻讬诇讜 诇讚讬讚讬讛 诪转专讬 拽专讗讬 谞驻拽讬 讜诇讬讞讬讬讘 转专转讬: 讘砖转讬 讘讛诪讜转. 讗讘专 诪谉 讛讞讬 诪讝讜 讜讘砖专 讟专驻讛 诪讝讜: 讞讬讬讘 砖转讬诐. 讜讗注''讙 讚讘讞讚讗 讗讻讬诇讛 讜讘讞讚 讛转专讗讛 讗讻诇讬谞讛讜 讚讛讗 转专讬 诇讗讜讬 讗讬讻讗: 讘讘讛诪讛 讗讞转. 讟专驻讛 砖讗讻诇 诪诪谞讛 讗讘专 诪谉 讛讞讬 驻诇讬讙讬 讜诪驻专砖 讜讗讝讬诇: 讘诪讗讬 驻诇讬讙讬. 讗诪讗讬 驻讟讜专 讜讛讗 转专讬 诇讗讜讬 谞讬谞讛讜: 注诐 讬爪讬讗转 专讜讘讛. 讘讛讜诇讚讛 谞讟专驻讛: 诇讗讘专讬诐 注讜诪讚转. 讜讘砖注讛 砖谞讜诇讚讛 讞诇 注诇讬讛 砖诐 讗讬住讜专 讗讘专 讜讗讬住讜专 讟专驻讛: 诇讗讜 诇讗讘专讬诐 注讜诪讚转. 讜诇讗 讛讬讛 注诇讬讛 讗讬住讜专 讗讘专 注讚 砖讛驻专讬砖讜 诪诪谞讛 讜讛专讬 讻讘专 讟专驻讛 讛讬讗 讜讗讬谉 讗讬住讜专 讞诇 注诇 讗讬住讜专 讗讘诇 讘砖转讬 讘讛诪讜转 诇讬讻讗 诇诪讬诪专 讛讻讬 讚讝讜 诪砖讜诐 讟专驻讛 讜讝讜 诪砖讜诐 讗讘专 砖诇 讻砖专讛 讜讗讬谉 讻讗谉 讗讬住讜专 讞诇 注诇 讗讬住讜专: 讚讻讜诇讬 注诇诪讗 诇讗讜 诇讗讘专讬诐 注讜诪讚转. 讜讻讬讜谉 讚讘砖注转 诇讬讚转讛 谞讟专驻讛 讗讬住讜专 讟专驻讛 拽讚讬诐: 讜讘诪讬转讬 讗讬住讜专 讗讘专. 讻砖讞转讻讜 讜讞讬讬诇 讗讟专驻讛 拽讗 诪讬驻诇讙讬: 诪专 住讘专. 讞讬讬诇 砖讻谉 讗讬住讜专讜 谞讜讛讙 讘讘谞讬 谞讞 讜诪专 住讘专 诇讗 讞讬讬诇: 讜讗讬 讘注讬转 讗讬诪讗 讚讻''注 诇讗讘专讬诐 注讜诪讚转. 讜讗讬住讜专 讗讘专 拽讚讬诐: 讜讻讙讜谉 砖谞讟专驻讛 诇讗讞专 诪讻讗谉. 讜专讘讬 讬讜讞谞谉 住讘专 讗讬住讜专 讞诇 注诇 讗讬住讜专 讜讗转讬 讗讬住讜专 讟专驻讛 讜讞讬讬诇 讗讗讬住讜专 讗讘专 诪讞讬讬诐 讜专讬砖 诇拽讬砖 住讘专 讗讬谉 讗讬住讜专 讟专驻讛 讞诇 注诇 讛讘讛诪讛 注讚 砖转砖讞讟 讚讗讬住讜专 诪讬转诇讗 转诇讬 讜拽讗讬 讜讻讬 驻拽注 讗讬住讜专 讞讬讜转 讗转讬 讗讬住讜专 讟专驻讛 讜讞讬讬诇: 讻讙讜谉 砖转诇砖 讻讜'. 讻讙讜谉 讞转讱 专讙诇讬讛 诪谉 讛讗专讻讜讘讛 讜诇诪注诇讛 专讘讬 讬讜讞谞谉 住讘专 诪转讞诇讛 诇讗讜 诇讗讘专讬诐 注讜诪讚转 讜讻砖讞转讻谉 讞诇讜 砖谞讬讛谉 讜专''诇 住讘专 诪注讬拽专讗 讛讜讛 讘讛 讗讬住讜专 讗讘专: 讞讬讬讘 砖转讬诐. 讜讗注''讙 讚讗讬讻讗 转诇转讗 讗讬住讜专讬 讗讘专 讜讞诇讘 讜讟专驻讛 讗讬谉 诇讜拽讛 讗诇讗 砖转讬诐 讜诇拽诪谉 诪驻专砖 讗讛讬 诪讬谞讬讬讛讜 拽讗 驻讟专 诇讬讛: 讗''诇 专讘讬 讗诪讬. 诇专讘讬 讞讬讬讗 讘专 讗讘讗 诇讬诪讗 诪专 砖诇砖 砖讛专讬 讗谞讬 讗讜诪专 诪砖诪讜 砖诇 专讘讬 讬讜讞谞谉 砖讞讬讬讘 砖诇砖: 讗讬转诪专 谞诪讬. 讻专讘讬 讗诪讬 讻砖谞讜诇讚讛 讞诇 讗讬住讜专 讞诇讘 讚讛讗 讞诇讘 讛砖诇讬诇 诪讜转专 讚讻转讬讘 讻诇 讘讘讛诪讛 转讗讻诇讜 讜讗诪专讬谞谉 (诇注讬诇 讚祝 住讟.) 诇专讘讜转 讗转 讛讜诇讚 讚讻转讬讘 讻诇: 讜诪''讚 砖转讬诐 拽住讘专 诇讗讜 诇讗讘专讬诐 注讜诪讚转. 讜讗讬住讜专 讟专驻讛 讜讞诇讘 讞诇讜 讘注转 诇讬讚转讛 讗讘诇 讗讬住讜专 讗讘专 诇讗 讘讗 注讚 讬讜诐 砖讛讜驻专砖 讛诇讻讱 诇讗 诪爪讬 讞讬讬诇: 诪''住 讗转讬 讞讬讬诇. 拽住讘专 讗讬住讜专 讞诇 注诇 讗讬住讜专: 诪讬讚讬 讚讛讜讬 讗讞诇讘. 讻诇讜诪专 讻讬 讛讬讻讬 讚拽讬诐 诇谉 讚讗转讬 讗讬住讜专 讟专驻讛 讜讞讬讬诇 讗讗讬住讜专 讞诇讘: 讚讗诪专 诪专. 专讘讗 讗诪专讛 讘讝讘讞讬诐 讘驻专拽 讞讟讗转 讛注讜祝 (讚祝 注.): 讛转讜专讛 讗诪专讛 讻讜'. 讜讗讻讜诇 诇讗 转讗讻诇讜讛讜 (讜讬拽专讗 讝) 诇诪讛 诇讬 讚讻转讬讘 讛讗 讘讞诇讘 讻砖专讛 讛讜讝讛专讜 讻诇 讞诇讘 讜讻诇 讚诐 诇讗 转讗讻诇讜 (讜讬拽专讗 讙) 讗诇讗 讛转讜专讛 讗诪专讛 讻讜' 讜讛讗讬 讜讗讻讜诇 诇讗 转讗讻诇讜讛讜 诪砖讜诐 讚谞讘诇讛 讗讝讛专讬谞讛讜 讜讗砖诪讜注讬谞谉 讚讬讞讜诇 注诇 讗讬住讜专 讞诇讘 讜讗祝 注诇 讙讘 讚讗讬住讜专 讞诇讘 拽讚讬诐 诪砖谞讜诇讚讛 讜讛''谞 讗注''讙 讚讗讬讻讗 讗讬住讜专 讗讘专 讘讛讚讬 讗讬住讜专 讞诇讘 讗转讬 讗讬住讜专 讟专驻讛 讜讞讬讬诇 注诇讬讛: 

转讜住驻讜转



 诪专 住讘专 专讘讬 讬讜讞谞谉 讘讛诪讛 讘讞讬讬讛 诇讗讘专讬诐 注讜诪讚转 讜讗讬住讜专 讗讘专 讜讗讬住讜专 讟专驻讛 讘讛讚讬 讛讚讚讬 拽讗 讗转讜. 诪砖诪注 讚讗讬 诇讗讜 诇讗讘专讬诐 注讜诪讚转 讚讗讬住讜专 讟专驻讛 拽讚讬诐 诇讗 讗转讬 讗讬住讜专 讗讘专 讜讞讬讬诇 注诇讛 讗注''讙 讚讗讬住讜专 诪讜住讬祝 讛讜讗 讚讗住讜专 诇讘谞讬 谞讞 讜转讬诪讛 讚讘驻专拽 讙' 讚砖讘讜注讜转 (讚祝 讻讗:) 讜讘驻' 讘转专讗 讚讬讜诪讗 (讚祝 注讙:) 讙讘讬 砖讘讜注讛 砖诇讗 讗讜讻诇 谞讘诇讜转 讜讟专驻讜转 拽讗诪专 专讘讬 讬讜讞谞谉 讘讻讜诇诇 讚讘专讬诐 讛诪讜转专讬诐 注诐 讛讚讘专讬诐 讛讗住讜专讬诐 讗诇诪讗 讗讬转 诇讬讛 讗讬住讜专 讻讜诇诇 讜讗''讻 讻''砖 讗讬住讜专 诪讜住讬祝 讻讚诪讜讻讞 讘驻专拽 讗专讘注讛 讗讞讬谉 (讬讘诪讜转 讚祝 诇讘:) 讜讬''诇 讗祝 注诇 讙讘 砖驻讬专砖 专讘讬 讬讜讞谞谉 诪转谞讬转讬谉 讚讛转诐 讘讻讜诇诇 诇讚讬讚讬讛 诇讗 住''诇 讛讻讬: 讜诪专 住讘专 诇讗讜 诇讗讘专讬诐 注讜诪讚转 讜诇讗 讗转讬 讗讬住讜专 讗讘专 讜讞讬讬诇 讗讗讬住讜专 讟专驻讛. 讜讗''转 讻诪讗谉 住''诇 讗讬 讻专讘讬 讗诇注讝专 讚讗诪专 诇注讬诇 (讚祝 拽讘.) 讻诇 砖讗转讛 诪爪讜讜讛 注诇 讚诪讜 讗转讛 诪爪讜讜讛 注诇 讗讘专讬讜 讗诐 讻谉 诇讬讞讬讬讘 谞诪讬 讛讻讗 讟专驻讛 诪砖讜诐 讗讘专 诪谉 讛讞讬 讜讗讬 讻专讘谞谉 讚讗诪专讬 讻诇 砖讘砖专讜 诪讜转专 讻讜' 讗诐 讻谉 诇诪讛 诇谉 讟注诪讗 讚诇讗讜 诇讗讘专讬诐 注讜诪讚转 讜讬''诇 讚讚专砖讬谞谉 讻诇 诪讬谉 砖讘砖专讜 诪讜转专: 讚讗讬住讜专 讞诇讘 讜讗讬住讜专 讗讘专 讜讗讬住讜专 讟专驻讛 讘讛讚讬 讛讚讚讬 拽讗转讜. 驻讬' 讛拽讜谞讟专住 讚讻砖谞讜诇讚讛 讞诇 讗讬住讜专 讞诇讘 讚讛讗 讞诇讘 砖诇讬诇 诪讜转专 诪讻诇 讘讘讛诪讛 转讗讻诇讜 讜拽砖讛 讚讛讗 讗''专 讬讜讞谞谉 讘驻' 讘讛诪讛 讛诪拽砖讛 (诇注讬诇 讚祝 注讛.) 转诇砖 讞诇讘 讘谉 讟' 讞讬 讞诇讘讜 讻讞诇讘 讘讛诪讛 讗''讻 讗讬住讜专 讞诇讘 拽讚讬诐 讜讬''诇 讚诪''诪 讗讬住讜专 讟专驻讛 讜讗讘专 讞讬讬诇讬 讗讗讬住讜专 讞诇讘 讚拽讬诇 砖讛讜转专 诪讻诇诇讜 讜讘讛讚讬 讛讚讚讬 拽讗转讜 诇讗 谞拽讟 讗诇讗 诪砖讜诐 讟专驻讛 讜讗讘专 讜诪讬讛讜 拽砖讛 讚讘住讜祝 讚诐 砖讞讬讟讛 (讻专讬转讜转 讚祝 讻讙:) 讗诪专讬谞谉 讚讘拽讚砖讬诐 讗讬住讜专 讞诇 注诇 讗讬住讜专 讚讻转讬讘 讻诇 讞诇讘 诇讛' 诇专讘讜转 讗诪讜专讬 拽讚砖讬诐 拽诇讬诐 诇诪注讬诇讛 讚讗转讬 讗讬住讜专 诪注讬诇讛 讜讞讬讬诇 讗讗讬住讜专 讞诇讘 讜驻专讬讱 诇诪''讚 讗祝 讘拽讚砖讬诐 讗讬谉 讗讬住讜专 讞诇 注诇 讗讬住讜专 诇''诇 讻诇 讞诇讘 讜诪讜拽讬 诇讛 讘讜诇讚讜转 拽讚砖讬诐 讜拽住讘专 讘讛讜讜讬讬转谉 讛谉 拽讚讜砖讬谉 讜讘讛讚讬 讛讚讚讬 拽讗转讜 讜讛砖转讗 讗讻转讬 诇专讘讬 讬讜讞谞谉 讛讗 讗讬住讜专 讞诇讘 拽讚讬诐 讚讞诇 讘诪注讬 讗诪讜 讜谞专讗讛 诇驻专砖 讚讚讜拽讗 谞拽讟 转诇砖 讞诇讘 讜讛讜爪讬讗讜 诪诪注讬 讗诪讜 诇讞讜抓 讛讜讗 讚诪讬拽专讬 讞诇讘 讜讛讗 讚讗诪专 讞讚砖讬诐 讛讜讗 讚讙专诪讬 讜诇讗 讗讜讬专讗 讗讜讬专讗 讚讘讛诪讛 讛讜讗 讚诇讗 讘注讬 讗讘诇 讗讜讬专讗 讚讞诇讘 讘注讬谞谉 讜讛砖转讗 谞讬讞讗 讛讻讗 讚讻讜诇讛讜 讘讛讚讬 讛讚讚讬 拽讗转讜 讜讛讗 讚拽讗诪专 讻砖谞讟专驻讛 注诐 讬爪讬讗转 专讜讘讛 讛讜讗 讛讚讬谉 谞讟专驻讛 讘诪注讬 讗诪讛 讚诇讗 诪讬讞讬讬讘 诪砖讜诐 讟专驻讛 注讚 砖讬讜诇讚 讻诪讜 讞诇讘 讗诇讗 诇讗 讗转讬 讗诇讗 诇讗驻讜拽讬 谞讟专驻讛 诇讗讞专 讬爪讬讗转 专讜讘讛 讜讗''转 诇专讘讗 讚讗诪专 诇注讬诇 讻讙讜谉 砖转诇砖 诪诪谞讛 讗讘专 讜讟专驻讛 讘讜 讜诇讗讜 诇讗讘专讬诐 注讜诪讚转 讚讛砖转讗 讘讛讚讬 讛讚讚讬 拽讗转讜 诪砖诪注 讚讗诐 谞讟专驻讛 拽讜讚诐 砖谞转诇砖 讛讗讘专 诇讗 讗转讬 讗讬住讜专 讗讘专 讜讞讬讬诇 注诇 讗讬住讜专 讟专驻讛 讗''讻 讛讬讻讬 诪砖讻讞转 诇讛 砖诇砖 讛讻讗 诇专' 讬讜讞谞谉 讻讬讜谉 讚诇讗讜 诇讗讬讘专讬诐 注讜诪讚转 讜讗讬谉 讗讬住讜专 讗讘专 讞诇 注诇 讗讬住讜专 讟专驻讛 讜讬''诇 讻讙讜谉 砖转诇砖 诪诪谞讛 讗讘专 讜讟专驻讛 讘讜 讚诪讬讙讜 讚讗转讬 讗讬住讜专 讟专驻讛 讜讞讬讬诇 讗讗讬住讜专 讞诇讘 讞讬讬诇 谞诪讬 讗讬住讜专 讗讘专 注诇讬讜 讜诪''讚 砖转讬诐 诇讬转 诇讬讛 讛讗讬 诪讬讙讜 讗诇讗 讚讜拽讗 讗讬住讜专 讟专驻讛 讚讙诇讬 拽专讗 讞讬讬诇 讜诇讗 讗讬住讜专 讗讘专 讜讗''转 诇讛讛讜讗 诇讬砖谞讗 讚讗诪专 诇注讬诇 讚讻''注 诇讗讜 诇讗讘专讬诐 注讜诪讚转 讜诇专讘讬 讬讜讞谞谉 讗讬住讜专 讗讘专 讞讬讬诇 讗讗讬住讜专 讟专驻讛 讗''讻 讛讬讻讬 诪砖讻讞转 诇讛 讚诇讗 诪讬讞讬讬讘 讗诇讗 砖转讬诐 讘讗讻诇 讞诇讘 诪谉 讛讞讬 讜诪谉 讛讟专驻讛 讜讬''诇 讻讙讜谉 砖注诐 讬爪讬讗转 专讜讘讛 谞讟专驻讛 讜讗讬住讜专 讗讘专 砖讘讗 诇讘住讜祝 谞讛讬 讚讞讬讬诇 讗讗讬住讜专 讟专驻讛 讚拽讬诇 注诇 讗讬住讜专 讞诇讘 讚讞诪讬专 讚讘讻专转 诇讗 讞讬讬诇: 

专讘讬谞讜 讙专砖讜诐

诪讬转讬讘讬 讗讻诇 讗讘专 诪谉 讛讞讬 诪谉 讛讟专驻讛. 讻诇讜诪专 讗诪专讬' 诇注讬诇 讗讻诇 讗讘专 诪谉 讛讞讬 讜讘砖专 诪谉 讛讟专驻讛 讚讘专讬 讛讻诇 讞讬讬讘 砖转讬诐 讜讛讗 讛讻讗 [住"诇 诇专"诇] 讚讗讬谞讜 讞讬讬讘 讗诇讗 讗讞转:



讜讘诪讬转讬 讗讬住讜专 讗讘专 诪讬讞诇 讗讗讬住讜专 讟专驻讛. 讻诇讜诪专 讘讛讗 拽讗 诪讬驻诇讙讬 专' 讬讜讞谞谉 讜专讬砖 诇拽讬砖 讗讬 讗转讬 讗讬住讜专 讗讘专 讜讞讬讬诇 讗讗讬住讜专 讟专驻讛 专' 讬讜讞谞谉 住讘专 讗转讬 讗讬住讜专 讗讘专 讜讻讜':



讗讻诇 讞诇讘 诪谉 讛讞讬 诪谉 讛讟专驻讛 讞讬讬讘 砖转讬诐 讻讜'. 讻讚讘注讬谞谉 诇诪讬诪专 拽诪谉:



讚讞诇讘 讛讜转专 诪讻诇诇讜. 讻诇讜诪专 讗爪诇 讞讬讛:





专砖讘"讗

讗讻诇 讞诇讘 诪谉 讛讞讬 讜诪谉 讛讟专驻讛 诇讜拽讛 讙'. 爪专讬讻讬谉 讗谞讜 诇驻专砖 诪砖讜诐 讗讘专 诪谉 讛讞讬 讜诇讗 诪砖讜诐 讘砖专 诪谉 讛讞讬, 讚讗讬 诪砖讜诐 讘砖专 诪谉 讛讞讬 讛讗 (讚)讗诪专讬谞谉 诇注讬诇 (讞讜诇讬谉 拽讘, 讘) 诇专' 讬讜讞谞谉 讚讗讘砖专 诪谉 讛讞讬 讜讗讘砖专 诪谉 讛讟专讬驻讛 讚讗讬谞讜 诇讜拽讛 讗诇讗 讗讞转 讜讻谉 驻讬专砖 专砖"讬 讝"诇. 讜讗诐 转讗诪专 讗诐 讻谉 讘讞诇讘 诪讗讬 讗讘专 诪谉 讛讞讬 讗讬讻讗, 驻讬专砖 讛专诪讘"诐 讝"诇 讻讙讜谉 砖转诇砖讜 讻讜诇讬讗 讘讞诇讘讛 讚讛讜讗 讗讘专 诪谉 讛讞讬 讘驻谞讬 注爪诪讜, 讜诇讗 诪讬讞讜讜专 讚讗讻诇 讞诇讘 诪砖诪注 讜讻讜诇讛 砖诇砖讛 诪诇拽讬讜转 诪砖讜诐 讞诇讘讜 诇讘讚讜 拽讗诪专. 讜讛专诪讘"诐 讝"诇 讻转讘 [驻"讛 诪讛诇' 诪讗讻诇讜转 讗住讜专讜转 讛"讛) 讚讞诇讘 注爪诪讜 诪讬拽专讬 讗讘专 诪谉 讛讞讬 讜讗讘专 砖讗讬谉 讘讜 注爪诐 讜讙讬讚讬谉 讘讬谉 砖讞转讱 讻讜诇讜 讘讬谉 砖讞转讱 诪拽爪转讜 讛专讬 讝讛 讗住讜专 诪砖讜诐 讗讘专 诪谉 讛讞讬, 讜讗讘专 砖讬砖 讘讜 注爪诐 讗讬谞讜 讞讬讬讘 注诇讬讜 诪砖讜诐 讗讘专 诪谉 讛讞讬 注讚 砖讬驻专讜砖 讻讘专讬讬转讜 讘砖专 注爪诪讜转 讜讙讬讚讬谉, 讗讘诇 讗诐 驻讬专砖 诪谉 讛讞讬 讛讘砖专 讘诇讘讚 讞讬讬讘 诪砖讜诐 讟专讬驻讛 讜诇讗 诪砖讜诐 讗讘专 诪谉 讛讞讬. 讜讬砖 诇注讬讬谉 讘驻专拽 讛注讜专 讜讛专讜讟讘.





讛诪讗讬专讬

转诇砖 讗讘专 诪谉 讛讞讬 讜谞讟专驻讛 讘谞讟讬诇转讜 讞讬讬讘 诪砖讜诐 讗讘专 诪谉 讛讞讬 讜诪砖讜诐 讟专驻讛 砖讛专讬 砖谞讬 讛讗讬住讜专讬谉 讘讗讜 讻讗讞讚 讛讬转讛 讟专驻讛 讜讗讻诇 诪诪谞讛 讗讘专 讞讬讬讘 砖转讬诐 砖讛专讬 谞讻诇诇 诪诪谞讛 讘讗讬住讜专 讗讘专 诪谉 讛讞讬 转诇砖 讞诇讘 诪谉 讛讟专驻讛 讜讛讬讗 讞讬讛 诇讜拽讛 砖诇砖 砖讛专讬 讗讬住讜专 讞诇讘 拽讚诐 讜讞诇 注诇讬讜 讗讬住讜专 讟专驻讛 诪转讜讱 砖谞讻诇诇 讘讗讬住讜专讜 砖讗专 讛讘砖专 讜讻谉 讞诇 注诇讬讜 讗讬住讜专 讗讘专 诪谉 讛讞讬 讛讜讗讬诇 讜讻讜诇诇 讘讗讬住讜专讜 讘谞讬 谞讞 讜讗诐 谞讜诇讚讛 讟专驻讛 诪谉 讛讘讟谉 诇讚注转 讛讗讜诪专 砖讗讬谉 讗讬住讜专 讞诇讘 讘砖诇讬诇 讬讘讗 讗讬住讜专 讞诇讘 讜讬讞讜诇 注诇 讛讟专驻讛 讘讗讬住讜专 诪讜住讬祝 砖讛专讬 讞讬讬讘 注诇讬讜 讻专转:





诪讛专砖"讗 - 讞讬讚讜砖讬 讛诇讻讜转

讘驻专砖"讬 讘讚"讛 讚讻"注 诇讗讜 诇讗讘专讬诐 注讜诪讚转 讜讻讬讜谉 讚讘砖注转 诇讬讚转诐 谞讟专驻讛 讻讜' 注讻"诇 讗讬谉 讝讛 诪讚讜拽讚拽 讚讛砖转讗 讚拽讬讬诪讬谞谉 讚诇讗讜 诇讗讘专讬诐 注讜诪讚转 讗"谞 讚诇讗讞专 诪讻讗谉 谞讟专驻讛 讛讜讬 砖驻讬专 讗讬住讜专 讟专驻讛 拽讚讬诐 讜讻谉 讬砖 诇讚拽讚拽 诇拽诪谉 讘讚讘专讬 讛转讜住' 砖讻转讘讜 讬砖 诇讜诪专 讻讙讜谉 砖注诐 讬爪讬讗转 专讜讘讛 谞讟专驻讛 讻讜' 讚讘诇讗讜 讛讻讬 谞诪讬 讗讬住讜专 讟专驻讛 拽讚讬诐 讜讚讜"拽:


转讜住' 讘讚"讛 讜诪专 住讘专 诇讗讜 讻讜' 讜讗诐 转讗诪专 讻诪讗谉 住"诇 讗讬 讻专"讗 讗诐 讻谉 诇"诇 讟注诪讗 讻讜' 注讻"诇 (讘) 讜爪"注 讗诪讗讬 诇讗 转拽砖讬 诇讛讜 讘讻讛"讙 诇注讬诇 诪讬谞讬讛 诇专"讬 讚讗讬 讻专讘谞谉 住讘讬专讗 诇讬讛 讚讗诪专讬 讻诇 砖讘砖专讜 讻讜' 诇讗 诇讬讞讬讬讘 讘' 讜讗讬 讻专"讗 住讘讬专讗 诇讬讛 诇"诇 讟注诪讗 诇讗讜 诇讗讘专讬诐 注讜诪讚转 讻讜' 讜讘讛讚讬 讛讚讚讬 拽讗转讜 讚讘诇讗讜 讛讻讬 诪讬讞讬讬讘 转专转讬 诪砖讜诐 讻诇 砖讗转讛 诪爪讜讜讛 讻讜' 讜讬砖 诇讜诪专 讚讚专砖讬谞谉 讻诇 诪讬谉 讻讜' 讜讗讬谉 诇讛拽砖讜转 诇转讬专讜爪诐 讚讗讻转讬 讻讬讜谉 讚专"诇 讻专讘谞谉 诇注讬诇 讘讟诪讗讛 诪砖讜诐 讚讻诇 砖讘砖专讜 讻讜' 讛讗 讘诇讗讜 讛讗讬 讟注诪讗 谞诪讬 诇讗 诪讞讬讬讘 讚诇讗讜 诇讗讘专讬诐 注讜诪讚转 讜讗"谞 诇讗讘专讬诐 注讜诪讚转 讗讬住讜专 讟讜诪讗讛 拽讚讬诐 讜诇讗 讗转讬 讗讬住讜专 讗讘专 讜讞诇 注诇 讗讬住讜专 讟讜诪讗讛 讚讬砖 诇讜诪专 讚讘讛讗 讜讚讗讬 诇讗 住讘讬专讗 诇讬讛 讻专讘谞谉 讜讚讜"拽:


讘讚"讛 讚讗讬住讜专 讞诇讘 讻讜' 讜讗诐 转讗诪专 诇专讘讗 讻讜' 诇讗 讗转讬 讗讬住讜专 讗讘专 讻讜' 讗诐 讻谉 讛讬讻讬 诪砖讻讞转 讻讜' 注讻"诇 注讬拽专 拽讜砖讬讬转诐 诇专讘讗 讚诇讗 诇讬讞讜诇 讗讬住讜专 讗讘专 注诇 讗讬住讜专 讞诇讘 诪砖讗"讻 诇讻诇 讗讬谞讱 讗讜拽诪转讜转 讚诇讗讜拽诪转讗 拽诪讗 讻讜诇讛讜 讘讛讚讚讬 拽讗转讜 诪砖注转 诇讬讚讛 讜诇讗讬谞讱 讗讜拽诪转讜转 讗讬住讜专 讞诇 注诇 讗讬住讜专 讜拽"诇:


讘讗"讚 讜讗"转 诇讛讛讜讗 诇讬砖谞讗 讻讜' 讜诇专"讬 讗讬住讜专 讗讘专 讞讬讬诇 讻讜' 讗诐 讻谉 讛讬讻讬 诪砖讻讞转 诇讛 讚诇讗 诪讬讞讬讬讘 讗诇讗 讘' 讻讜' 注讻"诇 谞专讗讛 诪讚讘专讬讛诐 讚诇讗 谞讬讞讗 诇讛讜 诇诪讬诪专 讚诪讬诪专讗 讚专讘讬 讬讜讞谞谉 讚诇注讬诇 驻诇讬讙讗 讗诪"讚 讛讻讗 诪砖诪讬讛 讚专"讬 讙讜驻讬讛 讘讗讻诇 讞诇讘 讻讜' 讚讗讬谞讜 讞讬讬讘 讗诇讗 讘' 讜讻谉 讻转讘讜 诇讗讜拽诪转讗 讚专讘讗 讚诪"讚 讛讻讗 讘' 住"诇 谞诪讬 讻讗讜拽诪转讗 讚专讘讗 讚诇注讬诇 讗诇讗 讚诇"诇 诪讙讜 讚讘讛讚讚讬 拽讗转讬 讜讗"讻 讛讬讻讬 诪砖讻讞转 诇讛 诇讗讘讬讬 讚诇讗 诪讬讞讬讬讘 讛讻讗 讗诇讗 讘' 讘讗讻诇 讞诇讘 讻讜' 讜讗诐 谞讗诪专 讚诪砖讻讞转 诇讛 讘讙讜谞讗 讗讞专讬谞讗 讻讙讜谉 砖谞讟专驻讛 诇讗讞专 诪讻谉 讚诇讗 讗转讬 讗讬住讜专 讟专驻讛 讜讞讬讬诇 讗讗讬住讜专 讗讘专 讗诐 讻谉 诪"讚 砖诇砖 讜诪"讚 砖转讬诐 诇讗 驻诇讬讙讬 讻诇诇 讚诪专 讗诪专 讞讚讗 讜诪专 讗诪专 讞讚讗 讜诇讗 驻诇讬讙讬 讜讗诐 讻谉 讛讜讗 诇讗 讛讜讜 爪专讬讻讬 诇驻专砖 诇专讘讗 讚诪"讚 砖转讬诐 诇讬转 诇讬讛 诪讙讜 讗诇讗 讚诪"讚 砖转讬诐 诇讗 讗讬讬专讬 讘讻讛讗讬 讙讜讜谞讗 砖转诇砖 诪诪谞讛 讗讘专 讜讟专驻讛 讜诪专 讗诪专 讞讚讗 讜诪专 讗诪专 讞讚讗 讜诇讗 驻诇讬讙讬 讜注讜讚 讚讘讛讚讬讗 拽讗诪专 转诇诪讜讚讗 讚诪"讚 砖诇砖 住讘专 讻讚讗讜拽诪转讗 讚讗讘讬讬 诇专"讬 讜诪"讚 砖转讬诐 住讘专 讚诇讗讜 诇讗讘专讬诐 注讜诪讚转 讜讛讬讬谞讜 讚诇讗 讻讗讘讬讬 讗诇讬讘讗 讚专"讬 讗诇讗 讻住讘专转 专"诇 诇讗讘讬讬 讜注"拽 讛讬讗讱 诪爪讗谞讜 讬讚讬谞讜 讜专讙诇讬谞讜 诇讛讱 诇讬砖谞讗 讚诇注讬诇 讚住讘专 专"讬 讘讛诪讛 讘讞讬讬讛 诇讗讘专讬诐 注讜诪讚转 讜讗讬住讜专 讟专驻讛 讞诇 注诇 讗讬住讜专 讗讘专 讛讬讻讬 诪砖讻讞转 诇讬讛 讛讻讗 讘讗讻诇 讞诇讘 讻讜' 讚诇讗 诪讬讞讬讬讘 讗诇讗 讘' 讚讘砖讜诐 讙讜讜谞讗 诇讗 诪爪讬转 诇讗砖讻讜讞讬 讜讗驻砖专 砖讛转讜住' 诇讗 专爪讜 诇讛砖讜讜转 讚讘专讬 专讘讬 讬讜讞谞谉 讚诇注讬诇 讻诪"讚 讛讻讗 诪砖诪讬讛 讚专"讬 讘讗讻诇 讞诇讘 讻讜' 讚讞讬讬讘 砖转讬诐 讗诇讗 诇讞讚讗 讗讜拽讬诪转讗 讚讗讘讬讬 讚诇注讬诇 讚讛讬讬谞讜 讗讜拽讬诪转讗 砖谞讬讛 讗讘诇 诇讗讜拽讬诪转讗 拽诪讗 讚讗讘讬讬 讚诇注讬诇 讜讻谉 诇讗讜拽讬诪转讗 讘转专讗讛 讚诇注讬诇 讜讚讗讬 讚诇讬讻讗 诇讛砖讜讜转 讚讘专讬 专讘讬 讬讜讞谞谉 讚诇注讬诇 讻诪"讚 讛讻讗 砖转讬诐 诇专"讬 讗诇讗 讻住讘专转 专"诇 讚诇注讬诇 讜爪"注 讜讚讜"拽:





诪讛专"诐

讚"讛 讚讗讬住讜专 讞诇讘 讜讻讜'. 讜讛讗 讚讗诪专 讞讚砖讬诐 讛讜讗 讚讙专诪讜 讜诇讗 讗讜讬专讗 讗讜讬专讗 讚讘讛诪讛 讛讜讗 讚诇讗 讘注讬 讗讘诇 讗讜讬专讗 讚讞诇讘 讘注讬 讻爪"诇:





专砖"砖

转讚"讛 讜诪专 住讘专. 讗讬 讻专' 讗诇注讝专 讻讜'. 讻爪"诇 讘诇讗 讬':





讛讙讛讜转 讬注讘"抓

专砖状讬 讚"讛 讛转讜专讛 讗诪专讛 讜讻讜壮 诪砖讜诐 讚讗谞讘诇讛 讗讝讛专讬谞讛讜 讻爪"诇:





讞讬讚讜砖讬 专讘讬 注拽讬讘讗 讗讬讙专

讙诪专讗 专讘讗 讗诪专 讻讙讜谉 讚转诇砖 诪诪谞讜 讗讘专. 转诪讜讛 诇讬 诇砖讬讟转 专砖"讬 讚诇讻"注 讞讬讬讘 诪讬讚 注诇 讘砖诪"讛. 讗"讻 诇专"讬 讗讬讱 讗转讬' 讗住讜专 讟专驻讛 讜讗讬住讜专 讗诪"讛 讘讛讚讚讬. 讜讻谉 诇专"诇 讗诇讜 讛讬' 住讘专 诇讗讜 诇讗讘专讬诐 注讜诪讚转. 讛讗 诪"诪 讗讬住讜专 讘砖诪"讛 拽讚讬诐 讜讗讬讱 讬讞讜诇 讟专驻讛 注诇 讗讬住讜专 讘砖诪"讛. 讗祝 讛讗 讚讞诇 讗诪"讛 注诇 讘砖诪"讛 讗驻砖专 诇讜诪专 讻讬讜谉 讚注驻"讬 讛专讜讘 讛讜讗 讻谉 (讗祝 讚诪砖讻讞转 讘讗讘专 砖讗讬谉 讘讜 讻讝讬转 讘砖专. 诪"诪 注驻"讬 讛专讜讘 讗讬谞讜 讻谉) 讗讘诇 诪"诪 讟专驻讛 诇讗 讬讞讜诇 注诇 讘砖诪"讛. 讜诇讗 讬讚注转讬 讗诪讗讬 诇讗 住转专讜 转讜住' 诪讝讛 诇驻讬专砖"讬. 讜爪"注:


转讚"讛 讚讗讬住讜专 讞诇讘. 讜讗"转 诇专讘讗 讜讻讜' 诪砖诪注 讚讗诐 谞讟专驻讛 讜讻讜', 诇讗 讝讻讬转讬 诇讛讘讬谉 拽讜砖讬讬转诐 讘讝讛 讚诪讛讬讻谉 诪砖诪注 讻谉 讚诇诪讗 讙诐 专讘讗 住讘专 讚讛谞讱 讗诪讜专讗讬 讗诇讬讘讗 讚专"讬 讗诐 诪讞讬讬讘 讘' 讗讜 讙' 驻诇讬讙讬. 讗诐 讗讬住讜专 讟专驻讛 讞诇 注诇 讗诪"讛 讗讜 诇讗. 讜诪砖"讛 诇讗 讛讜"诪 诇讜诪专 讚讘讗 讘讗讜拽讬诪转讗 讚谞讟专驻讛 讗讞专 诇讬讚讛 拽讜讚诐 讚转诇砖 诪诪谞讜 讗讘专. 讜专"讬 住讘专 讚讗诪"讛 讞诇 注诇 讟专讬驻讛 讚讗"讘 讛讬' 拽砖讛 讘讛讬驻讜讱 诇诪"讚 砖转讬诐 诪讛讱 讚专"讬. 诇讝讛 讗诪专 讚谞讟专驻讛 讘砖注转 转诇讬砖讛 讚讛讜讬 讘"讗. 讗讘诇 讘谞讟专驻讛 诪拽讜讚诐 转诇讬' 讘驻诇讜讙转讗 讗诇讬讘讗 讚专"讬. 讜爪诇注"讙:


讙诪专讗 诪讬讚讬 讚讛讜讬 讗讞诇讘. 拽"诇 诇专"讬 讛讗 注"讻 讛讱 住讘专讗 谞住转专 诪讚讘专讬 专' 讬讛讜讚讛 诇注讬诇 讘讘专讬讬转讗 (讚祝 拽' 注"讘) 讬讻讜诇 转讛讗 谞讘讬诇转 注讜祝 讟诪讗 讜讻讜' 讛专讬 讚住讘专 专' 讬讛讜讚讛 讚讗讬谉 谞讘讬诇讛 讞诇 注诇 讟诪讗讛 讜诇"讗 讻讬讜谉 讚讞诇 注诇 讞诇讘 讞诇 讙"讻 讗讟诪讗讛. 讜讘讛讱 住讘专讗 诇讗 诪爪讬谞讜 讞讜诇拽 注诇 专"讬. 讜爪"诇 讚专' 讬讛讜讚讛 讚住"诇 讗讬住讜专 讻讜诇诇 讗"讻 诇讬讻讗 专讗讬讛 诪拽专讗 诪讛讗 讚讞诇 谞讘讬诇讛 讗讞诇讘. 讚讛转诐 专讗讜讬 诇讞讜诇 讚讛讜讬 讻讜诇诇. 讗讘诇 专"讬 诇讗 住"诇 诇讗讬住讜专 讻讜诇诇. 讜讗"讻 注"讻 讙讝讛"讻 讛讜讗 讛讗 讚讞诇 讟专驻讛 讗讞诇讘. 诪砖"讛 讞诇 讙"讻 注诇 讗诪"讛. 讗讜 讚讬"诇 讚讙诐 讟专讬驻讛 讛讜讬 讻讜诇诇 讚讞诇 讗讞诇讘 讜讻谉 注诇 诪讬 专讙诇讬诐 诇砖讬讟转 讛专讗"砖 讘讬讜"讚 (住讬' 驻"讗) [讜讘讬讘诪讜转 (讚祝 诇"讙) 讻转讘讜 转讜住' 讘驻砖讬讟讜转 讚讟专讬驻讛 诇讗 讛讜讬 讻讜诇诇 注诇 讗诪"讛 讜爪"注]:
讗讜诇诐 注讚讬讬谉 拽砖讛 诪讘专讬讬转讗 讚诇注讬诇 (讚祝 拽"讗) 讘讗讜讻诇 讙"讛 砖诇 谞讘讬诇讛 讚住"诇 诇讞讻诪讬诐 讚讗讬谞讜 讞讬讬讘 讗诇讗 讗'. 讘讝讛 转拽砖讬 谞讬诪讗 讻诪讜 讚讞诇 谞讘讬诇讛 注诇 讞诇讘 讞诇 讙"讻 注诇 讙"讛 讚讛讜讬 谞诪讬 讻讜诇诇. 讗诪谞诐 讙诐 讘讝讛 讬"诇 讚谞讘讬诇讛 注诇 讞诇讘 讛讜讬 诪讜住讬祝 讚诪讙讜 讚讗转住专 诇讛注诇讜转讜 诇诪讝讘讞 讗转住专 讙"讻 诇讛讚讬讜讟. 诪砖讗"讻 讘讙"讛 讚讘诇讗"讛 讗住讜专 诇讙讘讜讛 讻诪"砖 转讜住' 诇注讬诇 讗讘诇 专' 讬讜讞谞谉 住"诇 讚诇"讗 讙诐 讗讬住讜专 诪讜住讬祝 讜讗"讻 讛讗 讚讞诇 谞讘讬诇讛 注诇 讞诇讘 讛讜讬 讙讝讛"讻 诪砖"讛 讞诇 讙"讻 注诇 讗诪"讛, 讜谞讻讜谉:





讞讬讚讜砖讬 讞转"住

讜诪"住 讘讛诪讛 讘讞讬' 讜讻讜' 讛拽砖' 转讜住' 专"诇 讻诪讗谉 住"诇. 讜讛拽砖讛 诪讛专砖"讗 诪讚讜注 诇讗 讛拽砖讜 讻谉 诇专"讬. 讜讬"诇 诇专' 讬讜讞谞谉 驻砖讬讟讗 诇讛讜 诇诪讬诪专 讻诇 砖讘砖专讜 讗住讜专 诪拽讚诪转 讚谞讗 讛讬讬谞讜 讟诪讗讛 讗讘诇 讟专驻讛 注诐 讬爪讬讗转 专讜讘讗 讚讘砖注转 讞讬讬诇 讗讬住讜专 讗讘专 注讚讬讬谉 讘砖专讜 诪讜转专 讜转专讜讜讬讛讜 讘讛讚讚讬 讗转讬 讜讛讬 诪讬谞讬讛讜 诪驻拽转 讜诇拽"诪 诇专' 讬讜讞谞谉. 讜讚注 讚砖诪注转讬谉 诪讬讬专讬 砖讗讻诇 讻讝讬转 讘砖专 诪诪砖 诪讗诪讛"讞 讜讟专驻讛 讗讘诇 讘诪砖讛讜 讘砖专 讙讬讚讬谉 讜注爪诪讜转 诇讗 砖讬讬讱 讛讻讗 诇诪讬诪专 讛讜讗讬诇 讜讗讞砖讘讬' 专讞诪谞讗 诇讗讻讬诇讛 诇注谞讬谉 讗诪讛"讞 讗讞砖讘讬' 谞诪讬 诇注谞讬谉 讟专驻讛 讚讛讻讗 诇讗 讗讞砖讘讬' 诇讙讬讚讬谉 讜注爪诪讜转 讗诇讗 诇诪砖讛讜 讘砖专 谞注砖讛 讘专讬' 注"讬 讛砖诇诪转 讙讬讚讬谉 讜注爪诪讜转 讜讘专讬' 讝讜 讜讞砖讬讘转讜 诇讗 砖讬讬讱 讗诇讗 诇注谞讬谉 讗诪讛"讞 讗讘诇 诇注谞讬谉 讟专驻讛 讗讬谉 讞砖讬讘讜转 讗讘专 讞砖讜讘 讻诪讜讘谉:


讗讻诇 讞诇讘 诪谉 讛讞讬 诪谉 讛讟专驻讛. 讛专诪讘"诐 诪讜讻讬讞 诪讝讛 讚讗讘专 砖讻诇讜 讘砖专 讗讬谞讬谞讜 讘诪讛"讞 讗诇讗 讗诪讛"讞 讚诇讬讻讗 诇诪讬诪专 讚讞讬讬讘 讛讻讗 诪砖讜诐 讘诪讛"讞 讗"讻 讗讬讱 诇拽讬 诪砖讜诐 讟专驻讛 讛讗 讘诪讛"讞 讜讟专驻讛 诪讞讚 拽专讗 谞驻拽讗 讜讻"讻 专砖讘"讗 讘讞讬讚讜砖讬讜 讻讗谉 讜专讗讘"讚 驻诇讬讙 讜住"诇 讚诪砖讜诐 讘诪讛"讞 讞讬讬讘 讜讻"讻 专砖讘"讗 讘砖诐 专讗讘"讚 诇注讬诇 讘住讜讙讬讗 讚讝专讜注 讘砖诇讛 讜诪讝讛 诪讜讻讬讞 讚讞诇讘 讜讘砖专 诪讘"诪 讘砖诪讗 讚讛专讬 谞驻拽讗 诪讘砖专 讘砖讚讛 讟专驻讛 注"砖 讜爪"诇 讛讗 讚讞讬讬讘 讘' 讛讻讗 诪砖讜诐 谞讛讬 讟专驻讛 讘注诇诪讗 谞驻拽讗 诪讘砖专 讘砖讚讛 讟专驻讛. 诪"诪 讘讞诇讘 讗讬讻讗 讗讟专驻讛 诇讗讜 诪讬讜讞讚 讜讞诇讘 谞讘诇讛 讜讞诇讘 讟专驻讛 讬注砖讛 诇讻诇 诪诇讗讻讛 讜讗讻讜诇 诇讗 转讗讻诇讜讛讜 讜讬砖 诇讚讞讜转 诪砖"住 讝讘讞讬诐 注' 注"讗. 讜诇驻注"讚 诇专诪讘"诐 讚谞驻拽讗 诪诇讗 转讗讻诇 讛谞驻砖 注诐 讛讘砖专 谞诪讬 讬砖 诇讛讜讻讬讞 讚讞诇讘 诪讬拽专讬 讘砖专. 讜讗注"讙 讗驻讬' 讞诇讘 讛讜讛 讘注讬 诇诪讬住专 诪砖讜诐 讚诇讬讻讗 诪讬讚讬 讚讬爪讗 诪谉 讛讞讬 讜砖专讬 讗注"讙 讚诇讗 讗讬拽专讬 讘砖专 讛转诐 诇讗讜 诪砖讜诐 讗诪讛"讞 讗诇讗 诪砖讜诐 讚讛讞讬 讗住讜专 讘砖专讜 讜讗讘专讜 讗"讻 讛"诇 讞诇讘 爪讬专谉 讜专讜讟讘谉 讜讻谉 诪讘讜讗专 讘住讜讙讬讗 讚讘讻讜专讜转 诇诪注讬讬谉 砖诐 讛讗专讻转讬 讘讝讛 讻讬 专讗讬转讬 讘砖注专 讛诪诇讱 驻讬"讝 诪讗讬住讜专讬 讘讬讗讛 诪讝讚谞讝 讘讜 讛专讘讛:


讗诪专讛 转讜专讛 讬讘讜讗 讗讬住讜专 讟专驻讛 讜讻讜' 讜讗讬谉 讛讟注诐 诪砖讜诐 诪讜住讬祝 诇讙讘讜讛 讚诪讬 诇讗 讗讬讬专讬谞谉 讘讘讛诪讛 讘注诇转 诪讜诐 讚诇讬讻讗 讛讬转专 诇讙讘讜讛 讗驻讬' 诇驻诪"砖 诇注讬诇 诇讛拽专讬讘 诪砖讜诐 注爪讬诐 诇讗 砖讬讬讱 讘讘注诇 诪讜诐 讚讛拽专讬讘讛讜 谞讗 诇驻讞转讱 讗驻讬' 注爪讬诐 砖讛转诇讬注讜 驻住讜诇讬诐 诪砖讜诐 诪讜诐:


注讬讬谉 砖讘讜注讜转 讻"讚 讛拽砖讛 诪讛专砖"讗 讗讬讱 讬讞讜诇 讗讬住讜专 讞诇讘 讗讗讬住讜专 砖讗讬谞讜 讝讘讜讞 讜讚讘专讬讜 讛转诐 转诪讜讛讬诐 注讟讛"拽 讝讘讞讬诐 注' 注"讗 谞"诇 讗讬住讜专 砖讗讬谞讜 讝讘讜讞 诇讗 砖讬讬讱 讘讞诇讘 讚讗讚讘专 砖讗讬谞讜 谞讬转专 讘砖讞讬讟讛 诇讗 谞讗诪专 讜讝讘讞转 诪讘拽专讱 讜爪讗谞讱 讜诇讬讻讗 诪"注 砖诇 砖讞讬讟讛 注诇讬讜:


讻讬 讗转讗 专讘 讚讬诪讬 讜讻讜' 诇驻讬 讛谞专讗讛 诇讬 诪讛专诪讘"诐 住"诇 诇讗 驻诇讬讙讜 专讘 讚讬诪讬 讜专讘讬谉 讚专讘 讚讬诪讬 诪讬讬专讬 砖讛驻专讬讚 讛讘砖专 诪讛注爪诪讜转 讜砖讜讘 讗讻诇谉 讘讘转 讗' 讻讬讜谉 砖讘讟诇 讞砖讬讘讜转 讘专讬' 砖诇讜 诇讗 诪讞讬讬讘 讻讬讜谉 讚诇讬讻讗 讻讝讬转 讘砖专 讗讱 讻砖讛讬' 讘讞砖讬讘转讜 注讚 砖讛讻谞讬住讜 诇驻讬讜 讜讘驻讬讜 谞讞诇拽 讘砖专 诪讛注爪诐 诇讗 讘讟诇 讞砖讬讘转讜 讜讞讬讘 注诇 诪砖讛讜 讘砖专 讙讬讚讬谉 讜注爪诪讜转 讜诇讗 谞讞诇拽 专"诇 注诇 讝讛 讜诇讗 爪专讬讱 讛讻讗 诇讟注诪讗 讚谞讛谞讛 讙专讜谞讜 讗诇讗 诪讟注诐 讞砖讬讘转讜. 讜讻讚专讱 砖诪讞诇拽 专诪讘"诐 讘讗讻诇 爪讬驻讜专 讟讛讜专讬诐 讘讞讬' 诪砖讜诐 谞讘诇讛 注诪"砖 诇注讬诇. 讜讛讬讬谞讜 讚专讘 讚讬诪讬. 讗诪谞诐 专讘讬谉 诪转驻专砖 讻驻讬专砖"讬 砖诇讗 讛驻专讬讚 讛讘砖专 诪讛注爪诐 讗讱 讞诇拽讜 诇砖谞讬诐 诪讘讞讜抓 驻讟讜专 讚住转诐 讗讻讬诇讛 讘转讜专讛 讻砖讬注讜专 讘讘"讗 诪砖诪注 讜专拽 诪讛诇"诪 诪讞讬讬讘 讜诪爪讟专祝 讘讻讚讬 讗"驻 讜讛讻讗 讗讬谉 诇讱 讘讜 讗诇讗 讞讬讚讜砖讜 讚讜拽讗 讗讻讬诇讛 讘讘转 讗' 讜诇讗 讞诇拽讜 讜谞讟诇讜 讘驻讬讜 讘讝讗"讝. 讗讘诇 讘诇注讜 讝讗"讝 诇讬转 诇谉 讘讛 讚讘转专 讙专讜谞讜 讗讝诇讬谞谉. 讜诪讛讻讗 讗讬讻讗 诇诪讬诇祝 讘讗讻讬诇转 诪爪讛 诪爪讜讛 诪谉 讛诪讜讘讞专 诇讛讻谞讬住讜 讘讘"讗 诇转讜讱 驻讬讜 讻驻砖讟讬' 讚拽专讗 讚讗讻讬诇讛 讘讘转 讗' 诪砖诪注 讗讘诇 讗讬谉 爪专讬讱 诇讘诇讜注 讘讘"讗 讚讗讬 住"讚 驻砖讟讬' 讚讗讻讬诇讛 讘诇讬注讛 讘讘"讗 拽讗诪专 讗"讻 讛讻讗 讚讗讬谉 诇讱 讘讜 讗诇讗 讞讬讚讜砖讜 诇讗 诇讞讬讬讘 讗讞诇拽讜 讘驻谞讬诐. 讗注"讻 讗驻讬' 诪爪讜讛 诪谉 讛诪讜讘讞专 诇讬讻讗 讘讘诇讬注讛 讘讘"讗 讗讚专讘讗 诪砖诪注 拽爪转 讘砖诪注转讬谉 讚讛讜讛 砖诇讗 讻讚"讗 讜讬砖 诇讚讞讜拽 讛讻讗 讛讜讗讬诇 讜讗讬讻讗 讙讬讚讬谉 讜注爪诪讜转 诪"诪 诪讘讜讗专 讻谞"诇 讜转讬诪讗 注诇 诪讙"讗 住讬' 转注"讛 讜砖讜讘 专讗讬转讬 砖谞讚讞拽 讘诪讞爪讬转 讛砖拽诇 讜诇讗 讛讜注讬诇 讻诇讜诐 注"砖:


讜诪讘讜讗专 诪专诪讘"诐 讚讻诇 讝讛 讻砖讗讜讻诇 讘爪讬专讜祝 讙讬讚讬谉 讜注爪诪讜转 讗讘诇 讗诐 讗讜讻诇 讻讝讬转 讘砖专 诪讗诪讛"讞 讞讬讬讘 讘讻讚讬 讗"驻 讻讻诇 讛讗讬住讜专讬诐 讜诪讬讜砖讘 拽' 转讜住' 诪注讬诇讛 讟"讝 注"讗 住讜祝 讚"讛 诪讬转讬讘讬 讜讻讜' 注"砖 讚讛转诐 讘讗讘专 诪讛"讞 讘砖专 诪诪砖 讜讛转诐 诪讞讬讬讘 讗驻讬' 讞诇拽讜 讻讙讜谉 砖讞转讱 讬专讱 诪讘讛诪讛 讞讬' 讜谞注砖讛 讝讛 讗诪讛"讞 砖讜讘 讻砖讗讻诇 讻讝讬转 讘砖专 诪讛讬专讱 讞讬讬讘 讗驻讬' 讞诇拽讜:


讜讻谉 讘讞诪抓 谞讬诪讗 讻诇 讝诪谉 砖专讗讜讬 诇讗讻讬诇讛 讘注讬谞谉 讻讚讗"驻 讻讻讜转讞 讛讘讘诇讬 讗讘诇 诪砖谞驻住诇 诪讗讻讬诇转 讗讚诐 讜谞讗住专 诪讟注诐 讚专讗讜讬 诇讞诪抓 注讬住讜转 讗讞专讜转 讜讞诪讜爪讜 拽砖讛 讛专讬 讞讬讚讜砖 讛讜讗 谞讬诪讗 讚诪爪讟专祝 讗驻讬' 讘讬讜转专 诪讻讗"驻 诇驻讬 住讜讙讬讗 讚讝讘讞讬诐 讛谞"诇. 讜诇讗 诇砖转诪讬讟 砖讜诐 驻讜住拽 专讗砖讜谉 诇讛讝讻讬专. 注"讻 讗讬谉 诇谞讜 讗诇讗 诪拽讜诪讜转 讛诪驻讜专砖讬诐 讘砖"住:


讜注讬讬谉 讘讝讘讞讬诐 注' 注"讗 讗诪专讬谞谉 讛讞讬讚讜砖 讘讛讬驻讜讱 讚谞讘诇转 注讜祝 讟讛讜专 诪讟诪讗 讘讘讬转 讛讘诇讬注讛 讞讬讚讜砖 讛讜讗 讛"讗 讗驻讬' 讘讬讜转专 诪讻讚讬 讗"驻 谞诪讬 诇爪专祝 拽诪"诇 讜爪"注 诇讻讗讜专讛 讜谞"诇 住讜讙讬讗 诪讞讜诇拽转 讚住讜讙讬讗 讚砖诪注转讬谉 住"诇 住转诐 讗讻讬诇讛 讘讻讝讬转 讘讘转 讗' 讜讗转讗 讛诇讻讛 诇"诪 讚爪讬专讜祝 讘讻讗"驻 诪讛谞讬 讜讛讻讗 讘讞讬讚讜砖 讗讜拽诪讬' 讗驻砖讟讬' 讜讛讛"谞 讘谞讘诇转 注讜祝 讟讛讜专 讗讬 诇讗讜 拽专讗 讛"讗 讙"讻 讗讻讬诇讛 讘讘"讗 讘注讬谞谉. 讜住讜讙讬讗 讚讛转诐 住"诇 住转诐 讗讻讬诇讛 讘讻"砖 讜讗转讬' 讛诇"诪 讜讗讜拽诪讗 讗讻讝讬转 讘讻讗"驻 讜讘讞讬讚讜砖 讗驻讬' 讬讜转专 诪讻讗"驻 谞诪讬 讚讛专讬 讗驻讬' 讘讻"砖 诇讞讜讚 讛讬' 专讗讜讬 诇讞讬讬讘讜 讜驻诇讜讙转转 专讗砖讜谞讬诐 讛讜讗 讝讛 注讻"诪 讘讛诇讻' 讞讜"诪. 讜注讬讬谉 谞讚专讬诐 讞' 注"讗 讜转讜住' 讚"讛 讞讬讚讜砖 诇讞讜诪专讗 讜注讬讬谉 转讜住' 诪"拽 讞' 注"讗 住讜祝 讚"讛 谞驻拽讗 诪讬谞讬':


讜诪讛 砖爪诇"注 讘砖诪注转讬谉 诪"讟 诇讗 谞讬诪讗 谞诪讬 讘讙"讛 讚注抓 讛讜讗 讜专讞诪谞讗 讞讬讬讘讜 注诇讬讜 讗讬谉 诇讱 讗诇讗 讞讬讚讜砖讜 讜讻谉 讘砖专爪讬诐 讚诪讗讬住讜 讚讗诪专讬谞谉 讘诪住' 注"讝 讚讞讬讚讜砖 讛讜讗 讜诇专诪讘"诐 讛谞"诇 讬砖 诇讬砖讘 拽爪转 讜爪"注 讜讻谉 讘讘"讞:


讗讻讬诇讛 讘诪注讬讜 驻讬专砖"讬 讻砖讛讜讗 讬讜专讚 诇转讜讱 诪注讬讜 专讜爪讛 诇讜诪专 诇讗 讘诪注讬讜 讘拽讬讘讛 诪诪砖 讗诇讗 砖讬爪讗 诪讘讬转 诪拽讜诐 讙专讜谞讜 诇讘讬转 讘诇讬注转讜 谞拽专讗 诪注讬讜 讜讛讜讗 诪拽讜诐 谞讘诇转 注讜祝 讟讛讜专 讚讛专讬 讛转诐 谞诪讬 讻转讬讘 讗讻讬诇讛 讜讻讬 讬讗诪专 专"诇 讚讘诪注讬讜 诪讟诪讗 讘讘讬转 讛讘诇讬注讛 砖诐 讛讜讗 讟讜诪讗讛 讘诇讬注讛 注讬讬谉 诪住' 谞讚讛 诪"讘 注"讘 讗注"讻 诪拽讜诐 讬专讬讚讛 诇诪注讬讜 拽讗诪专 专"诇 讜讛讬讬谞讜 讘讘讬转 讛讘诇讬注讛 诇讗讞专 砖注讘专 讙专讜谞讜 讜诪讬讜砖讘 拽' 转讜住' 诪讛 砖讛拽砖讜 砖讗讬谞讜 诪诪讛专 诇讛转注讻诇 讚诇讗 讘诪拽讜诐 注讬讻讜诇 讗讬讬专讬谞谉 讗诇讗 讘诪拽讜诐 诪注讘专 讛讗讜讻诇讬谉 讜诪讬讚 注讜讘专 诪诪拽讜诪讜 讜诇讗 讬驻讙砖讜 讝讗"讝:


讛讬讻讬 诪砖讻讞转 诇讛 驻讬专砖"讬 讗"讗 诇诇注讜住 讜讻讜' 讜讛转讜住' 转诪讛讜 注诇 讝讛. 讜讛谞诇注"讚 讚讜讚讗讬 讗"讗 诇诇拽讜转 讻讬 讗讬讱 讬讚注讬谞谉 砖诇讗 讞诇拽讜 讘驻讬讜 讘砖诇诪讗 讗讬 讻讱 讛讜讛 住讚专 讗讻讬诇转 讻诇 讗讚诐 讛讜讛 讗"砖 诪住转诪讗 讗讻诇 讜讘诇注 讻讚专讱 讗讻讬诇讛 讗讘诇 讛砖转讗 讚讗讬谉 讚专讱 诇讘诇讜注 讻讝讬转 讘讘"讗 讗注"讙 讚讗驻砖专 诪"诪 讗讬谉 讚专讱 讻讱 讗"讻 诪讬 讬注讬讚 诇谞讜 砖讘诇注讜 讘讘"讗 讜诪砖谞讬 诪砖讻讞转 讘讙专讜诪转讗 讝注讬专转讗 讚讚专讱 讗讻讬诇转讜 讘讻讱 讜诇讜拽讬谉 讗讘诇 讘砖讗专讬 讗诪讛"讞 讗讬谉 诇讜拽讬谉 注诇 爪讬专讜祝 讙讬讚讬谉 讜注爪诪讜转 诪住驻拽 砖诪讗 诇讗 讘诇注讜 讘讘"讗 讜诪"砖 专砖"讬 讗"讗 诇诇注讜住 讛讜讗 诇讗讜 讚讜拽讗 讗"讗 讗诇讗 讗讬谉 讚专讱 诇诇注讜住:


专"讗 讗诪专 讜讻讜' 诪讞讜住专 拽专讬讘讛 讜讻讜' 谞专讗讛 讚专"讗 谞诪讬 住"诇 讗讬谉 诇讱 讘讜 讗诇讗 讞讬讚讜砖讜 专拽 住"诇 住转诐 讗讻讬诇讛 讘讘转 讗' 讛讬讬谞讜 诇讗驻讜拽讬 讗诐 讗讬谉 诇驻谞讬讜 讗诇讗 讞爪讬 讝讬转 讜讗讻诇讜 讜砖讜讘 讛讘讬讗讜 讞爪讬 讝讬转 讗讞专 讗讬 诇讗讜 讚讛诇"诪 诇爪专祝 诇讗 讛讬' 诪爪讟专祝 讘"讗 讜讘讛讗 讗诪专讬谞谉 讘讗诪讛"讞 讗讬谉 诇讱 讘讜 讗诇讗 讞讬讚讜砖讜. 讗讘诇 讻砖讛讜讘讗 诇驻谞讬讜 讝讬转 砖诇诐 讜讞诇拽讜 讜讗讻诇讜 讝讛 讞讬讬讘 讗驻讬' 讘讗诪讛"讞 讻讬讜谉 砖诪讜谞讞 讻诇讜 诇驻谞讬讜 讗讬谉 讻讗谉 讗诇讗 诪讞讜住专 拽专讬讘讬':


砖讛专讬 谞讛谞讛 讙专讜谞讜 讘讻讝讬转. 讛注诇讛 讘转砖讜讘转 诪讛专诪讗"砖 讞"讘 住讬' 讻"讜 讚诇注谞讬谉 讘专讻转 讛诪讝讜谉 讗讻讬诇讛 讘诪注讬讜 讘注讬谞谉 讚诪讬转讘讗 讚注转讗 讜讻"讻 讛专讗"砖 讘讛讚讬讗 讘诪住' 讘专讻讜转 讜诪讜讘讗 讘讘"讬 讗"讞 住讬' 专"讜 讜诪砖讜"讛 诪讙诪注 讜驻讜诇讟 诇讗 讘注讬 讘专讻讛. 讜谞"诇 讛"讛 讘转注谞讬转 讚诪讙诪注 讜驻讜诇讟 诪讜转专 讜注"讻 讛讬讬谞讜 诪砖讜诐 讚讘讬讛"讻 讘注讬谞谉 讬转讜讘讬 讚注转讬' 讜诇讗 诪讬转讘 讚注转讬' 讘讛谞讗转 讙专讜谞讜 讜讘讬专讜砖诇诪讬 驻"讞 讚转专讜诪讛 拽讗诪专 诇专"讗 讛转诐 住"诇 讗驻讬' 讘讬讛"讻 讞砖讬讘 讙专讜谞讜 讻诪注讜讻诇 注"砖 讜讻' 讛诪驻专砖 讚拽诪"诇 讗注"讙 讚讘注讬谞谉 讬转讜讘讬 讚注转讬' 注"砖 诪"诪 诪讛谞"诇 讚诇讗 拽讬讬"诇 讻专"讗 讛转诐 讗诇讗 讻专' 讬讛讜砖注. 讜讚讗诪专讬谞谉 讘驻"讘 讚砖讘讜注讜转 讘讬讛"讻 讚讞讜拽转讬' 讗讜诪爪讗 诇讗讜 讚讜拽讗 讚讞讜拽转讬' 讘讘讬转 讛讘诇讬注讛 诪诪砖 讗诇讗 诇诪讟讛 诪诪谞讜 讘诪拽讜诐 砖谞拽专讗 讛谞讗转 诪注讬讜 讻讚诇注讬诇:


讗诪谞诐 讘转讜住' 专驻注"驻 讚"讛 专' 讬讜住讬 诇讗 诪砖诪注 讻谉 讚诪砖讜"讛 讻' 诪专讜专 讜讛砖诪讬讟讜 诪爪讛 诪砖讜诐 讚讗"讻 讛讬' 爪专讬讱 讘讛诪"讝 讜注"讻 讻讘专 讗讻诇 讘住注讜讚讛 讛专讗砖讜谞讛 注讬讬谉 诪讛专砖"讗. 讜讗驻"讛 谞讘诇讛 砖谞转谞讘诇讛 讘讬讛"讻 诇讗 砖讬讬讱 诇讜诪专 谞讘诇讛 拽讚讬诐 讘讙专讜谞讜 讝"讗 讻诪讜 讚诇讗 讗诪专讬谞谉 谞讘诇讛 拽讚讬诐 讚讘讻讝讬转 讚讛"讻 讘讻讜转讘转 讻诪"砖 讝讛 讛专讬讟讘"讗 拽讬讚讜砖讬谉 注"讝 注"讘 注"砖 讘讟注诪讜. 讜讻讘专 讻转讘转讬 讘讝讛 讘诪拽讜诐 讗讞专. 讜诇驻"讝 诇砖讬注讜专 讘讛诪"讝 讘注讬谞谉 讝讬转 讙讚讜诇 讘诇讗 讘讬谉 讛讞谞讬讻讬诐:


讗讻诇 讞爪讬 讝讬转 讜讛拽讬讗讜 讜讻讜' 谞专讗讛 讚讛讬讜 拽' 诇专砖"讬 诇驻讬 讛住"讚 讚专讘 讗住讬 诇讗 讗讬讬专讬 诪注讬讻讜诇 讗诇讗 诪讛谞讗转 讙专讜谞讜 讗"讻 诪讗讬 拽诪"诇 讛讗 讻讘专 讗诪专讜 诇注讬诇 讙讘讬 讞诇拽讜 诪讘讞讜抓 讗注"讻 诇驻讬 砖注讛 砖讻讞 专讘 讗住讬 讜拽讗讬 讛砖转讗 讗驻讬' 讗讗诪讛"讞 讗讘诇 诇诪住拽谞讗 诪讜讚讛 专砖"讬 讚诇讗 拽讗讬 讗讗诪讛"讞 讗诇讗 讗注诇诪讗:

